*Likumprojekts*

**Grozījumi Informācijas sabiedrības pakalpojumu likumā**

Izdarīt Informācijas sabiedrības pakalpojumu likumā (Latvijas Republikas Saeimas un Ministru Kabineta Ziņotājs, 2004, 23. nr.; 2005, 24. nr.; 2009, 14. nr., Latvijas Vēstnesis, 2011, 88. nr.) šādus grozījumus:

1. 1. pantā:

papildināt 2. punktu pēc vārdiem "informācijas glabāšanu" ar vārdiem "tai skaitā tiešsaistes starpniecības platformu pakalpojumus";

izteikt otro daļu šādā redakcijā:

"(2) Likumā lietotie termini:

1) "abonents", "lietotājs" un "galiekārta" atbilst Elektronisko sakaru likumā lietotajiem terminiem;

2) "biedrības" un "nodibinājumi" atbilst Biedrību un nodibinājumu likumā lietotajiem terminiem;

3) "komerciālais lietotājs" un "korporatīvo tīmekļa vietņu lietotājs" atbilst Eiropas Parlamenta un Padomes 2019. gada 20. jūnija regulā (ES) 2019/1150 par taisnīguma un pārredzamības veicināšanu komerciālajiem lietotājiem paredzētos tiešsaistes starpniecības pakalpojumos (turpmāk – regula (ES) 2019/1150) lietotajiem terminiem;

4) "tiešsaistes starpniecības platformu pakalpojumu sniedzējs" atbilst regulas (ES) 2019/1150 lietotajam terminam "tiešsaistes starpniecības pakalpojumu sniedzējs"."

2. Izteikt 2. panta pirmo daļu šādā redakcijā:

"(1) Šā likuma mērķis ir nodrošināt brīvu informācijas sabiedrības pakalpojumu apriti Eiropas Ekonomikas zonas valstīs (turpmāk arī – valsts) un pārredzamību par tiešsaistes starpniecības platformu pakalpojumu sniedzēju piedāvātajiem līgumattiecību noteikumiem."

3. Papildināt likumu ar IV1 nodaļu šādā redakcijā:

"**IV1 nodaļa.** **Komerciālo vai korporatīvo tīmekļa vietņu lietotāju interešu pārstāvības reģistra uzturēšana un administrēšana**

**11.1 pants.** **Biedrību vai nodibinājumu tiesības un pienākumi**

(1) Lai pārstāvētu komerciālo vai korporatīvo tīmekļa vietņu lietotāju tiesvedībā, biedrībai vai nodibinājumam ir tiesības iesniegt Ekonomikas ministrijā iesniegumu ar apliecinājumu par atbilstību regulas (ES) 2019/1150 14. panta 3. punkta prasībām.

(2) Ja ir veiktas izmaiņas to darbībā, kuru dēļ biedrība vai nodibinājums neatbilst vai var neatbilst regulas (ES) 2019/1150 14. panta 3. punkta prasībām, vai biedrība vai nodibinājums vēlas atsaukt savu interesi pārstāvēt komerciālo vai korporatīvo tīmekļa vietņu lietotāju tiesā, biedrībai vai nodibinājumam ir pienākums nekavējoties par to informēt Ekonomikas ministriju.

**11.2 pants.** **Ekonomikas ministrijas pienākumi**

(1) Ekonomikas ministrija izskata biedrības vai nodibinājuma šā likuma 111. panta pirmajā daļā minēto iesniegumu un, ja biedrība vai nodibinājums atbilst regulas (ES) 2019/1150 14. panta 3. punkta prasībām, viena mēneša laikā no iesnieguma saņemšanas pieņem attiecīgu lēmumu.

(2) Ekonomikas ministrija izveido un uztur komerciālo vai korporatīvo tīmekļa vietņu lietotāju interešu pārstāvības reģistru (turpmāk – reģistrs), kur ieraksta ziņas par biedrībām vai nodibinājumiem, kuri var pārstāvēt komerciālo vai korporatīvo tīmekļa vietņu lietotāju intereses. Regulas (ES) 2019/1150 14. panta 5. punktā noteikto informāciju par reģistrā esošām biedrībām un nodibinājumiem sniedz Eiropas Komisijai.

(3) Ja pēc šā panta pirmajā daļā pieņemtā lēmuma, pamatojoties uz regulas (ES) 2019/1150 14. panta 8. punktā noteikto, tiek apšaubīta biedrības vai nodibinājuma atbilstība regulas (ES) 2019/1150 14. panta 3. punktam, Ekonomikas ministrija izvērtē minēto šaubu pamatotību. Biedrības vai nodibinājuma neatbilstības gadījumā Ekonomikas ministrija divu nedēļā laikā pieņem lēmumu par attiecīgās biedrības vai nodibinājuma ziņu dzēšanu no reģistra, nekavējoties informējot par to Eiropas Komisiju."

4. Papildināt likumu ar VI nodaļu šādā redakcijā:

"**VI nodaļa. Tiešsaistes starpniecības platformu pakalpojumu sniedzēju uzraudzība**

**14. pants. Tiešsaistes starpniecības platformu pakalpojumu sniedzēju uzraudzības iestāde**

(1) Tiešsaistes starpniecības platformu pakalpojumu sniedzējus savas kompetences ietvaros uzrauga Patērētāju tiesību aizsardzības centrs.

(2) Patērētāju tiesību aizsardzības centrs veic tiešsaistes starpniecības platformu pakalpojumu pārredzamības noteikumu izpildes uzraudzību atbilstoši iestādes noteiktajām uzraudzības prioritātēm, izvērtējot iespējamā pārkāpuma ietekmi uz komerciāliem vai korporatīvo tīmekļu vietņu lietotājiem, kā arī nodrošina, ka tiešsaistes starpniecības platformu pakalpojumu sniedzēji ievēro regulas (ES) 2019/1150 prasības:

1) pēc savas iniciatīvas;

2) pamatojoties uz komerciālā vai korporatīvās tīmekļa vietnes lietotāja iesniegumu vai minēto lietotāju kolektīvo iesniegumu;

3) pamatojoties uz iesniegumu, ko iesniegusi regulas (ES) 2019/1150 14. panta 6. punktā minētā Eiropas Savienības dalībvalstu iestāde, organizācija vai apvienība.

**15. pants. Patērētāju tiesību aizsardzības centra tiesības un pienākumi**

(1) Patērētāju tiesību aizsardzības centram ir tiesības:

1) pieprasīt un saņemt no tiešsaistes starpniecības platformu pakalpojumu sniedzējiem vai komerciālajiem lietotājiem, vai korporatīvo tīmekļa vietņu lietotājiem visu uzraudzībai nepieciešamo informāciju un citus pierādījumus, kā arī mutvārdu paskaidrojumus par tiešsaistes starpniecības platformu pakalpojumu sniedzēju darbības atbilstību regulas (ES) 2019/1150 prasībām, kā arī noteikt informācijas un pierādījumu sniegšanas termiņu un informācijas sniegšanas veidu;

2) uzlikt pienākumu tiešsaistes starpniecības platformu pakalpojumu sniedzējiem novērst regulas (ES) 2019/1150 pārkāpumu vai veikt noteiktas darbības tā novēršanai, kā arī noteikt šo darbību izpildes termiņu;

3) piemērot soda naudu šā likuma 16.pantā noteiktajā kārtībā, ja Patērētāju tiesību aizsardzības centrs ir atzinis tiešsaistes starpniecības platformu pakalpojumu sniedzēju darbības par neatbilstošām regulas (ES) 2019/1150 prasībām.

(2) Patērētāju tiesību aizsardzības centrs lēmumu par regulas (ES) 2019/1150 pārkāpumu pieņem sešu mēnešu laikā no lietas ierosināšanas dienas. Ja objektīvu iemeslu dēļ šo termiņu nav iespējams ievērot, Patērētāju tiesību aizsardzības centrs to var pagarināt uz laiku, ne ilgāku par diviem gadiem, skaitot no lietas ierosināšanas dienas.

**16. pants. Soda naudas piemērošana un piespiedu izpildes noteikumi**

(1) Patērētāju tiesību aizsardzības centrs ir tiesīgs par regulas (ES) 2019/1150 pārkāpumu tiešsaistes starpniecības platformu pakalpojumu sniedzējam piemērot soda naudu līdz 14 000 *euro*.

(2) Patērētāju tiesību aizsardzības centrs, pieņemot lēmumu par soda naudas piemērošanu un tās apmēru, ņem vērā šādus apstākļus, kā arī izvērtē, vai pastāv šādi nosacījumi:

1) pieļautā pārkāpuma raksturs un ilgums, pārkāpuma radītā ietekme (zaudējumi komerciālajam vai korporatīvo tīmekļu vietņu lietotājam), pārkāpuma izdarīšanas apstākļi, pārkāpēja loma pārkāpumā un pārkāpuma apjoms;

2) tiešsaistes starpniecības platformu pakalpojumu sniedzējs līdz lēmuma pieņemšanas dienai ir atlīdzinājis vai sācis atlīdzināt komerciālajam vai korporatīvo tīmekļa vietņu lietotājam nodarītos zaudējumus;

3) pārkāpums pārtraukts pēc tiešsaistes starpniecības platformu pakalpojumu sniedzēja iniciatīvas;

4) tiešsaistes starpniecības platformu pakalpojumu sniedzējs izdarījis atkārtotu regulas (ES) 2019/1150 pārkāpumu pēdējo divu gadu laikā, un tas konstatēts ar Patērētāju tiesību aizsardzības centra lēmumu;

5) tiešsaistes starpniecības platformu pakalpojumu sniedzējs ir kavējis lietas izskatīšanu vai slēpis izdarīto pārkāpumu.

(3) Patērētāju tiesību aizsardzības centra piemēroto soda naudu tiešsaistes starpniecības platformu pakalpojumu sniedzējs samaksā mēneša laikā no dienas, kad stājas spēkā lēmums par soda naudas piemērošanu.

(4) Ja lēmumi, kas pieņemti saskaņā ar šā likuma 15.panta pirmās daļas 2. un 3. punktu, nav izpildīti labprātīgi, Patērētāju tiesību aizsardzības centrs, veicot uz noteiktu darbību vērsta lēmuma piespiedu izpildi, var piemērot piespiedu naudu vienā reizē ne vairāk kā 2800 *euro*.

(5) Patērētāju tiesību aizsardzības centrs, nosakot šā panta ceturtajā daļā minētās piespiedu naudas apmēru, ņem vērā šā likuma 15. panta pirmās daļas 2. punktā minēto lēmumu nepildīšanas ietekmi (zaudējumus komerciālajam vai korporatīvo tīmekļa vietņu lietotājam) un ilgumu, kā arī citus apstākļus, kam ir nozīme lietā.

(6) Piemēroto soda naudu vai piespiedu naudu ieskaita valsts pamatbudžetā.

**17. pants. Patērētāju tiesību aizsardzības centra lēmuma pārsūdzēšana**

Patērētāju tiesību aizsardzības centra lēmumu var pārsūdzēt tiesā Administratīvā procesa likuma noteiktajā kārtībā. Patērētāju tiesību aizsardzības centra lēmuma pārsūdzēšana neaptur tā darbību, izņemot šā likuma 15. panta pirmās daļas 3. punktā minētā lēmuma darbību."

Ministru prezidents A. K. Kariņš

Ekonomikas ministrs J. Vitenbergs

Iesniedzējs:

Ekonomikas ministrs J. Vitenbergs

Vīza:

Valsts sekretārs E. Valantis